സിപിഎമ്മിന് രക്താര്ബുദം, മാക്സിസം ഇല്ലാതാവുന്നു തുറന്നടിച്ച് ചെറിയാന് ഫിലിപ്പ് കോണ്ഗ്രസില് ചേര്ന്നതിന് പിന്നാലെ സി.പി.ഐ.എമ്മിനെതിരെ രൂക്ഷ വിമര്ശനവുമായി ചെറിയാന് ഫിലിപ്പ്. കോണ്ഗ്രസിന് കാലാവസ്ഥാമാറ്റം വന്നപ്പോഴുള്ള ജലദോഷം മാത്രമാണെന്നും സി.പി.ഐ.എമ്മിന് രക്താര്ബുദമാണെന്നും അദ്ദേഹം പറഞ്ഞു. പാലില് വെള്ളം ചേര്ത്ത് പാല് ഇല്ലാതായത് പോലെ സി.പി.ഐ.എമ്മില് മാര്ക്സിസമില്ലാതായി എന്നും ചെറിയാന് ഫിലിപ്പ് കുറ്റപ്പെടുത്തി. ഏത് ചെകുത്താനുമായും കൂട്ടുകൂടാന് തയാറായി നില്ക്കുന്ന സിപിഎമ്മിന് രക്താര്ബുദം ബാധിച്ചിരിക്കുകയാണെന്ന് ആരോപിച്ചു. രാഷ്ട്രീയ അഭയം നല്കിയ സിപിഎമ്മിനെ പരസ്യമായി കുറ്റപ്പെടുത്തില്ലെന്ന നിലപാടില്നിന്ന് മലക്കം മറിഞ്ഞാണ് ചെറിയാന് ഫിലിപിന്റെ പ്രതികരണം. രണ്ടു പതിറ്റാണ്ടിന് ശേഷം കോണ്ഗ്രസിലേക്ക് തിരിച്ചെത്തിയ ചെറിയാന് ഫിലിപ്പ് ഇന്ദിരാ ഭവനില് നടന്ന ചടങ്ങിലാണ് അംഗത്വം സ്വീകരിച്ചത്. കെ.പി.സി.സി അധ്യക്ഷന് കെ.സുധാകരന് അഞ്ചു രൂപ നല്കികൊണ്ടാണ് അംഗത്വം സ്വീകരിച്ചത്. ഉമ്മന് ചണ്ടി, രമേശ് ചെന്നിത്തല, വിഡി സതീശന്, കൊടിക്കുന്നില് സുരേഷ്, ടി സിദ്ദിഖ്, പിടി തോമസ് തുടങ്ങിയ നേതാക്കള് ചടങ്ങില് പങ്കെടുത്തു. ചെറിയ പരിഭവങ്ങളുടെ പേരില് മാറി നില്ക്കുന്നവരെ കോണ്ഗ്രസിലേക്ക് തിരിച്ചു കൊണ്ടുവരുമെന്നും നിരവധി ആളുകള് ഇനിയും കോണ്ഗ്രസിലേക്ക് വരുമെന്നും പ്രതിപക്ഷ നേതാവ് വി.ഡി സതീശന് പറഞ്ഞു. ചെറിയാന് ആയിരക്കണക്കിന് പാര്ട്ടി പ്രവര്ത്തകരുടെ രക്ഷകര്തൃത്വമുണ്ടെന്ന് രമേശ് ചെന്നിത്തല പറഞ്ഞു.